《满庭芳 晚步悼王千明》
清代·李良年

野鸟惊心，江花恨别，不堪重对春光。向来行处，巾屧此难忘。

痛矣西州人去，到如今、空负林塘。闲寻罢，羊昙清泪，凄断不成行。

漫看斜照外，南鸿归尽，水远川长。正谁家横笛，吹遍山阳。

况是清明时节，纸钱风、零乱垂杨。愁难说，歌残挽曲，蒿里是他乡。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。